แบงก์โน้ตส์
เรื่องพิลึก
27 ม.ค. 2555

เรื่องพิลึก
โดย..ทีมข่าวการเงิน
จู่ๆ มิสเตอร์คอนเนกชัน “นริศ ชัยสูตร” อธิบดีกรมธนารักษ์ ก็เชิญสื่อไปคุยให้ข่าวเรื่องหนี้เน่าของธนาคารเพื่อการพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ที่เห็นว่ามีสูงเกินงาม
อาจงงว่าอธิบดีกรมธนารักษ์ไปยุ่งอะไรกับเอสเอ็มอีแบงก์ เหตุผลก็เพราะอาจารย์นริศเป็นประธานกรรมการแบงก์
แต่ที่น่ามึนก็คือ ท่านนริศกางข้อมูลพูดเป็นฉากๆ ว่าที่ผ่านมาเอสเอ็มอีแบงก์ทำงานไม่เข้าเป้า หนี้เสียก็เพิ่มขึ้นเรื่อยๆ ไม่ได้ลดน้อยถอยลงอย่างที่ควรจะเป็น
ฟังไปฟังมาก็คือผู้บริหารทำงานไม่ได้เรื่องนั่นเอง สื่อที่ไปฟังทีแรกก็คล้อยตาม ต่อมาก็เริ่มสงสัยว่ามันมีอะไรประหลาดอยู่เบื้องหลัง เพราะ “โสฬส สาครวิศว” กรรมการผู้จัดการแบงก์ จะหมดวาระในปีหน้า จำต้องเตะตัดขาให้ไปก่อนกำหนดหรือเปล่า เพราะหนี้เสียของเอสเอ็มอีแบงก์มาจากไหน โสฬสก็แจงได้ว่ามีมาก่อนที่จะเข้ามารับตำแหน่งเอ็มดีเอสเอ็มอีแบงก์เสียอีก 
ถ้าจะขับไสไล่ส่งกันเพราะข้อหาทุจริตไม่โปร่งใส มันก็สมควรนะเจ้าคะ แต่ถ้าเป็นเพราะมีใบสั่ง มันจะน่าเกลียดมากไปไหมคะคุณขา